Transfervinduet står for døren, og Brøndby IF har allerede sagt farvel til Thomas Kahlenberg, Rodolph Austin, Frederik Holst og Lebogang Phiri. Derudover forventes det, at Frederik Rønnow sælges i løbet af sommeren.

Det betyder, at der også skal spillere ind, og sportsdirektør Troels Bech har fastslået, at han satser på at bringe mindst tre nye midtbanespillere til Vestegnen. Nu skriver den tyske avis Bild, at Brøndby har rettet øjnene mod to spillere fra Bundesliga-klubben RB Leipzig.

Og der er vel at mærke ikke tale om Rani Khedira som den ene.

I stedet lurer Brøndby angiveligt på målmanden Benjamin Bellot og angriberen Nils Quaschner. Begge spillere har tørnet ud for RB Leipzig i en årrække, og dermed var de også i klubben, da Alexander Zorniger var cheftræner. Der er altså næppe nogen tvivl om, at det er Brøndby-træneren, der har banket på Troels Bechs dør og anbefalet de to RB Leipzig-spillere.

26-årige Benjamin Bellot har spillet hele sin karriere i Leipzig, men han har kun i meget korte perioder været førstemålmand i klubben. I denne sæson er det ikke blevet til en eneste optræden for vicemestrene.

23-årige Nils Quaschner har i denne sæson været udlejet fra RB Leipzig til VfL Bochum i 2. Bundesliga, og han noterede sig for tre mål i 26 kampe. Quaschner blev brugt lige meget som central angriber og kantspiller. Han har spillet 10 Bundesliga-kampe i karrieren uden at score, mens det i 45 2. Bundesliga-kampe er blevet til fire mål.